**MANUÁL**

**k harmonogramu športovej prípravy športovca (HŠP) zaradeného do zoznamu športovcov Top tím**

* Top tím je projekt Ministerstva cestovného ruchu a športu Slovenskej republiky (ďalej ministerstvo“). Všetky informácie o projekte sú dostupné na webovej stránke ministerstva, link: <https://mincrs.sk/top-tim-v-roku-2025/> .
* Ministerstvo zriadilo odbornú komisiu, ktorej členovia zabezpečujú odborné pokrytie všetkých športových odvetví na Slovensku. Členovia komisie sú menovaní dekrétom ministra a ich zoznam je zverejnený na webovej stránke ministerstva.
* Komisia je nezávislá.
* Posudzovanie HŠP prebieha v spolupráci so zástupcom športového zväzu a v prípade, že je športovec členom rezortného strediska, aj s jeho zástupcom.
* HŠP a jeho aktualizáciu posudzuje delegovaný člen komisie. Ak sa v HŠP objaví problematická položka/podujatie, delegovaný člen komisie ju konzultuje s ďalšími členmi, prípadne požiada o odborné stanovisko príslušný športový zväz. zväz o odborný posudok. Následne je záležitosť prerokovaná a rozhodnutá komisiou.
* Stanovisko komisie je záväzné.

**1. ZÁSADY ČERPANIA**

V súvislosti s čerpaním príspevku športovcom podľa zoznamu športovcov top tímu (ďalej len „Príspevok“) podľa čl. 5 ods. 6 zmluvy o podpore národného športového projektu v danom roku sa za oprávnené použitie Príspevku považuje len ten výdavok, ktorý je uhradený v období od 1. januára 2025 do 31. decembra 2025 a v prípade miezd, platov, ostatných peňažných nárokov zamestnancov z pracovnoprávnych vzťahov alebo z obdobných právnych vzťahov, ktoré sa vyplácajú spolu so mzdou a odmien vyplácaných na základe dohôd o prácach vykonávaných mimo pracovného pomeru, uhradených zo splátky príspevku poskytnutej po 31. júli 2025, v období do 28. februára 2026, ak sú viazané k mesiacu december 2025.

**Prijímateľ je povinný použiť Príspevok výlučne na zabezpečenie športovcov top tímu a ich prípravu na významnú súťaž v súlade so schváleným harmonogramom športovej prípravy športovca (ďalej len „HŠP“).** HŠP bude slúžiť ako základný dokument ku kontrole vyúčtovania poskytnutých finančných prostriedkov v roku zaradenia športovca.

**2. AKO VYPLNIŤ HŠP**

**Všeobecné informácie**

* Príspevok sa prioritne využíva na športovú prípravu, primárne na tréningové pobyty pred vrcholnými podujatiami,
* výdavky na účasť na vrcholných podujatiach sú hradené z rozpočtu príslušného športového zväzu (uvedené neplatí pre národné športové organizácie zastrešujúce zdravotne znevýhodnených športovcov), v mimoriadnej situácii a na základe žiadosti je možné udeliť výnimku na preplatenie výdavkov na vrcholné podujatia zo zdroja Top tím na základe schválenia Komisiou Top tím,
* položky na podujatia v HŠP musia byť detailne rozpísané aj na športovca aj na členov realizačného tímu (ďalej len „RT“),
* športovec: doprava, pohonné hmoty; ubytovanie, stravné, atď.,
* RT: doprava, pohonné hmoty; ubytovanie, stravné, atď.,
* prenájmy,
* regenerácia, atď.
* členovia RT, ktorých služby a výdavky spojené s ich činnosťou počas prípravy športovca majú byť hradené zo zdrojov Top tímu, musia byť registrovaní ako športoví odborníci v Informačnom systéme športu ([h](https://sport.iedu.sk/)ttps://sport.iedu.sk) s odbornou spôsobilosťou na funkciu, ktorú budú v RT vykonávať,
* zásadou je, že jedna akcia je prioritne financovaná z jedného zdroja. (Top tím, národný športový zväz/organizácia, rezortné športové centrum),
* **posledný schválený HŠP v danom roku bude slúžiť ako podklad ku kontrole vyúčtovania poskytnutých finančných prostriedkov a musí byť v súlade s účtovnými dokladmi predloženými Ministerstvu cestovného ruchu a športu SR za podujatia hradené zo zdroja Top tím**.

**Hárok Kalendár**

* V kalendári použite farby z legendy na vizuálne odlíšenie tréningových pobytov, pretekov vrcholných podujatí a regeneračných pobytov,
* nezabudnite naplánovať funkčnú diagnostiku a raz za rok preventívnu lekársku prehliadku u telovýchovného lekára,
* v kalendári vyberte dva bežné tréningové týždne, v ktorých detailne rozpíšete počet a rozsah tréningových jednotiek (ďalej len „TJ“) zameraných na špeciálnu prípravu, kondičnú prípravu a regeneráciu v dvoch fázach sezóny (vždy jeden vzorový týždeň):
* hlavné prípravné obdobie,
* súťažné obdobie.

**Hárok HŠP (harmonogram športovej prípravy)**

* plánovanie podujatí a ich financovania sa zapisuje chronologicky od januára do decembra daného roka,
* do dátumov podujatia započítajte aj cestovné dni,
* v prvom stĺpci (žltý stĺpec) sú vyjadrené celkové optimálne náklady na zabezpečenie celej sezóny daného športovca,
* jednotlivé sumy z celkových nákladov (zo žltého stĺpca) následne vpíšte do zdroja, z ktorého bude suma hradená (Top tím, národný športový zväz/organizácia, rezortné športové centrum, vlastné zdroje - partneri, sponzori, rodičia), nepokryté výdaje.

**Hárok ZŠP (zabezpečenie športovej prípravy)**

Položky v ZŠP musia byť **detailne rozpísané**:

1. Výživové doplnky hradené z Top tímu musia byť certifikované a rozdelené do položiek:

* vitamíny
* minerály
* proteíny
* iné...,

Uveďte počty balení a dodávateľa doplnkovej výživy.

1. športový materiál - konkrétne položky, počet a sumy za náradie a náčinie,
2. **o kapitálové výdavky (nad 1 700,00 EUR) musí zväz požiadať ministerstvo aj formou žiadosti, (Posledný dátum podania žiadosti v roku 2025 je 30.9.2025.),**
3. športové oblečenie, ktoré nie je súčasťou oblečenia reprezentácie SR, podľa druhu, napr. tepláková súprava, tenisky, nepremokavé oblečenie atď. Uveďte počet nakupovaných položiek s jednotkovou sumou v popise a do kolónky zdroj uveďte celkovú sumu,
4. celoročné poistenie,
5. celoročné prenájmy športovej infraštruktúry nevyhnutnej na zabezpečenie tréningového procesu,
6. regeneračné procedúry, permanentky do sauny, na masáže atď.

Požiadavky na celosezónne/celoročné financovanie podporného tímu (odmeny):

1. hlavný tréner
2. asistent trénera
3. kondičný tréner
4. fyzioterapeut
5. športový psychológ
6. sparingpartner (len pre úpolové športy)
7. ďalší člen RT (konkretizujte)

Odmeny pre členov RT musia byť v harmonograme uvedené už pri prvotnom vyplnení HŠP.

Top tím odporúča zdieľané financovanie služieb členov RT. Limit pre hlavného trénera pri vyšších príspevkoch je 12000 EUR/ročne.

Rovnako vyplňte aj položku Športovec, pokiaľ má športovec nárok na uhradenie odmeny do výšky 30% z príspevku za dosiahnutý výsledok v zmysle Kritérií a na základe právneho vzťahu medzi NŠZ a športovcom.

**Hárok Protokol**

* **V hlavičke** protokolu treba vyplniť každú kolónku, **kontaktné údaje** na trénera a osoby, ktorá vypracovala HŠP, nezabudnite na **výkonnostný cieľ** v nadchádzajúcej sezóne,
* v P-1 krátke zhodnotenie uplynulej sezóny a vysvetlenie systému postupu na vrcholné podujatie v novej sezóne,
* v P-2 vymenujte potreby materiálneho vybavenia (náradie a náčinie) v danom športe bez ohľadu na to, či ho potrebujete aktuálne nakúpiť (potrebu nákupu vyplníte v ZŠP),
* v P-3 a P-4 vyjadrite v počtoch hodín hlavné TJ, kondičnú prípravu, kompenzačný tréning a aktívnu regeneráciu v celoročnom tréningovom cykle a základnom tréningovom mikrocykle, popíšte hlavné tréningové prostriedky a metódy pri jednotlivých typoch tréningov,
* v P-5 popíšte stravovací režim športovca, spôsob nastavenia a uveďte meno spolupracujúceho odborníka,
* v P-6 uveďte harmonogram diagnostického testovania a TVL(v zmysle pokynov a manuálu pre diagnostické testovanie, stručne zhodnoťte zdravotný stav športovca, vymenujte lekárov dohliadajúcich na zdravotný stav športovca,
* v P-7 uveďte potrebu individuálnej spolupráce s psychológom, meno spolupracujúceho odborníka a opíšte efekt spolupráce,
* v P-8 po absolvovaní diagnostického testovania aktualizujte HŠP a doplňte o výsledky z testovania s cieľom rastu výkonnosti športovca,
* v P-9 uveďte mená a funkcie širšieho podporného tímu
* v P-10 popíšte spôsoby regenerácie a rehabilitácie v jednotlivých fázach sezóny.

**HŠP + ZŠP**

**Výška Príspevku a Príspevku za výsledok (ďalej len Príspevok) pre jednotlivých športovcov sú uverejnené na stránke ministerstva.**

* Príspevok nesmie byť v súčte HŠP + ZŠP prekročený.
* Ideálne rozdelenie použitia Príspevku je 70% na HŠP a 30% na ZŠP.
* Kapitálové výdavky požadované v rámci ZŠP musia byť jasne identifikované a v prípade schválenia Komisiou uvedené v zmluve s Ministerstvom cestovného ruchu a športu SR.
* V prípade schválenia investičných prostriedkov nad sumu 1700 EUR (jednorazová položka v sume 1 700 eur s dobou použitia viac ako jeden rok) má zväz/organizácia povinnosť požiadať o tieto Ministerstvo cestovného ruchu a športu SR.

**3. AKO AKTUALIZOVAŤ HŠP**

**Úprava (žiadosť o zmenu) HŠP sa musí realizovať v reálnom čase, keď dôjde k zmene (zrušeniu účasti na podujatí alebo príprave atď.) oproti pôvodne schválenému HŠP.**

* Úlohou trénera/kompetentnej osoby je zaslať HŠP po každej aktualizácii, aby sme disponovali vždy aktuálnou verziou.
* Akákoľvek zmena v HŠP, v hárku podujatí, komisia akceptuje. HŠP prejde výstupnou kontrolou na konci daného roka.
* Všetky zmeny/aktualizácie je potrebné popísať spolu s odôvodnením v texte sprievodného mejlu.
* Výšku schváleného príspevku nesmiete prekročiť.
* Pri aktualizácii nič nevymazávajte. Pri danom podujatí napíšte ZRUŠENÉ/NEÚČASŤ a do popisu účelu/obsahu vysvetlite dôvod (organizátor, zranenie a pod.) a informujte, kde použijete ušetrené financie (nové podujatie).
* Úpravy vyznačte v stĺpci Aktualizácia a vymažte zo zdroja pôvodné sumy. Na zvýraznenie zmien v položke použite červenú farbu.
* Nové podujatie (za zrušené) doplňte ako nové podujatie s pokračujúcim poradovým číslom na konci, označte ho „Za zrušené Podujatie č....“ a do zdroja vyplňte sumy.
* Pokiaľ budete potrebovať priestor v hárku na celkom nové podujatie, poslednú akciu skopírujte, vytvorte novú a vyplňte nové sumy.
* Presun ušetrených financií z podujatí (hárok HŠP) do hárku ZŠP a zmeny v ZŠP podliehajú naďalej schváleniu komisiou. Zmeny je **povinnosťou** nahlásiť upraveným HŠP **pred dátumom realizácie úhrady** takto upravenej položky ZŠP.
* Posledná aktualizácia HŠP je možná do 30.11.2025. Následne sa uzatvára finančný rok.

**Aktualizácie HŠP sa zasielajú na adresu:** [lubica.nemeckova@sportcenter.sk](mailto:lubica.nemeckova@sportcenter.sk).